El president de la Generalitat, Carles Puigdemont, ha llençat un missatge a l'oposició -i en especial a la CUP- i ha assegurat que no hi ha "més marge" per variar el projecte de Pressupostos del 2017. "Són uns pressupostos fets amb bisturí, afinats al detall, són un exercici admirable d'eficiència econòmica", ha defensat. El president assegura que no volen augmentar la pressió fiscal i ha lamentat que les transferències de l'Estat no els permeten fer "altres tipus de política". Puigdemont s'ha mostrat convençut que els comptes per al 2017 s'aprovaran i ha negat que només estiguin negociant amb la CUP. A més, ha remarcat que creixen les polítiques socials perquè són "necessàries i urgents". Sobre la supressió de la deducció addicional per a la compra d'habitatge per a rendes de més de 30.000 euros, ha assegurat que és "exagerat" mostrar-ho com un "atac a les classes mitjanes". El president ha estat l'encarregat d'inaugurar la XXI Jornada d'Economia de s'Agaró (Baix Empordà). El president de la Generalitat ha defensat el projecte de Pressupostos per al 2017 elaborat pel Govern i ha advertit que no hi ha "marge" per a més modificacions. Segons defensa, s'ha mirat "cada euro" i espera que l'oposició els doni suport. "Si algú es mira els pressupostos amb bona voluntat, que em digui on hi ha més marge", s'ha preguntat.  Puigdemont insisteix que no volen augmentar la pressió fiscal "perquè ja és prou alta a Catalunya" i ha lamentat que no tenen uns ingressos "adequats" per part de l'Estat i que, per tant, això els limita. "Estem gratant molt la pell, hi ha poc recorregut si no sabem que a Catalunya tenim una gran fortuna que no gravem, que es diu estat espanyol", ha reblat.  Durant el seu discurs, el cap de l'executiu ha assenyalat que no s'apujaran ni l'IRPF ni d'altres impostos com el de successions. També s'ha referit a una de les novetats fiscals per a l'any vinent. Es tracta de la supressió de la deducció addicional del tram autonòmic d'1,5 punts de l'IRPF per a la compra d'habitatge habitual per a les rendes superiors a 30.000 euros. La presidenta de la fundació Olof Palme (organitzadora de les jornades), Anna Balletbò, li ha retret que això sigui una mesura que perjudica les classes mitjanes.  Davant la crítica, el president ha assegurat que és "com a mínim exagerat" presentar aquest canvi com un "atac a les classe mitjanes" i ha apuntat que suposa entre 30 i 60 euros l'any per a les persones que deixin de gaudir d'aquesta deducció.  Relació entre el procés i les inversions estrangeres Durant la conferència, Puigdemont també s'ha referit a les inversions estrangeres a Catalunya. Segons ha afirmat, el 51% de les inversions estrangeres que s'han fet a l'Estat per part d'empreses de la zona d'Àsia-Pacífic han anat a Catalunya. El president defensa, per tant, que el procés no genera "por" entre les empreses estrangeres. A més, creu que no es pot establir una relació directa entre el procés polític de Catalunya i la millora de les inversions.  "El procés no ho estimula però òbviament tampoc hi va en contra", ha assenyalat. Segons el president, els empresaris estrangers es fixen en Catalunya "pel seu potencial professional i tecnològic, pel teixit empresarial,  la seva situació estratègica  "Els empresaris no venen a fer política sinó negocis i veuen que aquí tenen oportunitats", ha sentenciat.

Summary: Puigdemont avisa que no hi ha "més marge" amb els pressupostos perquè estan "fets amb bisturí"


Els cupaires adverteixen que no volen "reinterpretacions" del resultat: "Qui pensi en negociar un nou marc d'entesa o una mobilització més erra i traeix" ACN Barcelona.-La CUP ha donat aquest dijous el vespre el tret de sortida a la seva campanya a favor del 'sí' al referèndum. En un acte a plaça Orfila de Sant Andreu, a Barcelona, la diputada de la CUP Eulàlia Reguant ha reclamat que els propers dies es concretin els passos i es facin públiques dues lleis diferenciades, una per a la de transitorietat jurídica de cara a "l'endemà" de l'1 d'octubre i una altra d'específica per donar cobertura al referèndum. Volen que les forces independentistes posin sobre la taula també la data en què s'aprovaran de manera que "abans del setembre" quedi clar què es tirarà endavant i quan". Durant el seu discurs, Reguant ha advertit també que els cupaires no acceptaran "reinterpretacions" del resultat: "Qui pensi aprofitar el resultat per negociar un nou marc d'entesa erren i traeixen; qui pensi en aprofitar el resultat de l'1-O com una mobilització més erren i traeixen", ha advertit. La CUP ha arrencat aquest dijous al vespre la campanya per defensar el 'sí' al referèndum de l'1 d'octubre. I ho ha fet en una plaça Orfila, a Sant Andreu de Barcelona, amb unes 200 persones, segons l'organització, amb un discurs a mitges entre la diputada Eulàlia Reguant, i Núria Gibert, portaveu del secretariat nacional de l'esquerra anticapitalista.  "A tres mesos de l'1 d'octubre, no volem dilacions, no s'hi valen reinterpretacions del resultat", ha assegurat la diputada dels cupaires. De fet, ha llençat un doble missatge d'advertiment, implícitament, tant al Govern i JxSí com als comuns: "Qui pensi aprofitar el resultat per negociar un nou marc d'entesa erren i traeixen; qui pensi en aprofitar el resultat de l'1-O per una mobilització més erren i traeixen", ha etzibat.  En aquest context, Reguant ha recordat que la pregunta és clara i que la resposta que se'n derivarà també. Per això, un 'sí' majoritari obre les portes "d'un procés constituent i de la república catalana". Abans que passi, però, els cupaires volen que es facin públiques la llei de transitorietat jurídica i la del referèndum. "Dues lleis", ha especificat la diputada anticapitalista.  També volen que "els propers dies" es faci saber en quina data s'aprovaran, just el dia que el Govern ha assegurat que el 4 de juliol desgranarà detalls de l'operatiu. Per tot plegat, després de mesos de reclamar data i pregunta, els cuparies no volen ara "dilacions". "Ni degotejos, ni subterfugis, ni excuses", ha afegit Reguant en una nova crida a la desobediència.  De fet, la diputada cupaire ha apuntat que l'única manera de tirar endavant el referèndum és amb una llei "intervinguda, esmenada i impugnada; la única manera serà amb querelles i advertiments".  I per això la portaveu del secretariat ha afegit que "el forrellat del pacte del 78" només s'obrirà des de places i carrers. "No companys, no es trencarà des de faristols ni butaques al Congrés", ha apuntat en un nou missatge implícit als comuns. "Qui s'hi vulgui sumar és benvingut, qui es vulgui mantenir neutral serà part del problema", ha reblat.  A la part final de l'acte, els cupaires han presentat a l'escenari uns cartells amb motius temàtics com la sanitat, l'acollida de refugiats, el feminisme o l'ecologisme per votar 'sí' en un referèndum. I per això, Gibert a reclamat als ciutadans ser "agents actius" i "protagonistes de la història".  La CUP ha arrencat aquest dijous al vespre la campanya a favor de 'sí' al referèndum de l'1 d'octubre en un acte que, intervencions a banda, ha tingut actuacions musicals i un monòleg teatral a l'inici. L'acte ha tancat amb diables i pirotècnia.

Summary: La CUP reclama diferenciar en dues normes la llei de transitorietat i la del referèndum


Un 30,9% d'adolescents ha consumit begudes energètiques en l'última setmana, segons una enquesta de la Diputació de Barcelona. L'11,9% ho fa a diari. En els municipis menors de 20.000 habitants el consum és més important. Aquesta enquesta s'ha fet a 8.078 alumnes de 4t d'ESO de 41 municipis de la demarcació de Barcelona. En consumeixen més els nois, els migrants de primera generació i els fills de pares sense estudis. Els experts avisen que aquestes begudes afecten el sistema cardiovascular i neurològic, provoquen problemes per agafar el son, cefalees, irritació i fatiga, i més tenint en compte que els adolescents estan en fase de desenvolupament. Els principals hàbits relacionats són el fet de no esmorzar, el consum habitual d'alcohol i tabac, un pitjor rendiment escolar i la pràctica esportiva. També destaca l'associació amb altres factors, com l'accidentabilitat, l'ús excessiu d'internet, quedar freqüentment amb amics entre setmana i l'oci nocturn. Pel que fa al gènere, tot i que en les noies la prevalença de consum setmanal és menor (18,7%) que en els nois (43,6%), en elles l’increment de consum és més accentuat amb la progressió de l’edat (dels 14 als 17 anys).

Summary: Un 30,9% d'adolescents ha consumit begudes energètiques en l'última setmana i gairebé el 12% ho fa a diari


Manresa estrenarà el proper 6 d'abril el festival de dansa Batecs. Durant tres dies, la ciutat acollirà diferents activitats en diversos espais amb l'objectiu "d'acostar la dansa a la gent", segons ha justificat la regidora de Cultura, Anna Crespo. La iniciativa, impulsada pel consistori, s'emmarca en els actes de celebració de la Capitalitat Cultural 2018, encara que els impulsors, la Plataforma per a la dansa de la Catalunya Central, ja avancen la voluntat de donar-hi continuïtat. El cartell, que compta amb una vintena de propostes de primer nivell, comptarà a més a més amb 'workshops', 'masterclass', cinema i activitats diverses vinculades amb la dansa durant els mesos d'abril, maig i juny. Batecs és el primer treball de la Plataforma per a la dansa de la Catalunya Central. Segons ha explicat una de les representants del col·lectiu, Laura Bataller, la plataforma agrupa a una desena de professionals del territori que aposten per impulsar aquest art mitjançant el vincle entre els mateixos professionals i la seva difusió, com la que es farà en el festival, però també a les escoles. En aquest sentit, Maria Ribera, integrant també del col·lectiu, ha afegit que ha de servir per impulsar "la gran base que tenim". L'estrena de 'Mulïer' El festival comptarà amb artistes de renom, alguns dels quals trepitjaran per primera vegada la ciutat per aquesta cita. Arrencarà el dia 6 amb 'Mulïer', de la companyia Maduixa que es realitzarà, per primera vegada, en una sala a Catalunya. Guardonat amb els premis Max 2017 com el Millor espectacle de carrer i musical, es tracta d'un muntatge de dansa de cinc ballarines sobre xanques. 'Mulïer' es farà al Kursaal i serà de pagament. No obstant això, també se'n faran en altres espais de forma gratuïta com ara l'espectacle 'El somriure del nàufrag' de Claire Ducreux a la plaça de Sant Domènec, on durant mitja hora una rodamón transformarà l'espai en el seu refugi; o 'Atavic', d'Iris Hinojosa, Gerard Vilardaga i Javier Olaizola a la plaça de Crist Rei. En aquest cas, l'espectador gaudirà d'un espectacle a través de les lletres de Miquel Martí i Pol. Per la seva part, Jordi Ribot i Natàlia Vignatti protagonitzaran ‘Entre Viatges i Flors' a la plaça Sant Domènec, una proposta que combina dansa i poesia i que va ser finalista del Premi de Dansa de l'Institut del Teatre 2017. El programa compta amb una vintena d’espectacles entre els  quals també destaca 'Cita a cegues' a l'Anònima, interpretat per Sol Picó (Premi Nacional de Dansa 2016) i Marco Mezquida); o 'Different Pulses' de CobosMika Seeds, a càrrec d'un grup de joves talents d'arreu del món. Un altre acte atractiu del programa serà la projecció del documental 'Dancer' que narra la història del ballarí ucraïnès Sergei Polunin que, amb només 19 anys, es va convertir en el primer ballarí més jove de la història del Royal Ballet de Londres. El documental serà presentat pel ballarí de Sant Salvador de Guardiola, Guillem Cabrera, de 14 anys, que fa dos anys estudia a la prestigiosa escola del Royal Ballet de Londres. Posar en valor la ciutat L'alcalde de Manresa, Valentí Junyent, ha assegurat que Batecs serà un dels plats forts dels actes de la celebració de la Capitalitat Cultural. El batlle ha recordat que el festival permetrà assolir dos dels grans objectius que es van marcar amb motiu de la celebració: donar visibilitat a "arts que no tenien presencia a la ciutat", així com “donar a conèixer nous espais". Tant el consistori com la Plataforma per a la dansa de la Catalunya Central han insistit en la voluntat que el festival no s'acabi aquí i pugui tenir continuïtat en els propers anys.

Summary: Manresa acostarà la dansa a la ciutadania amb tres dies d'espectacles a diferents espais de la ciutat


Entre els objectius hi ha reduir el nombre de carrils en vorera i augmentar la connectivitat de la xarxa ACN Barcelona.-La comissió de govern de l'Ajuntament de Barcelona ha aprovat el segon projecte constructiu de carrils bici amb un pressupost de 28,2 MEUR, d'acord amb l'Estratègia de la Bicicleta per Barcelona que va aprovar el ple. Entre els objectius hi ha el de reduir el nombre de carrils en vorera i posar-los a nivell calçada, el que permetrà minimitzar els conflictes entre vianants i ciclistes. També es pretén transformar els eixos ciclistes de doble sentit en sentit únic, prioritzant els que tinguin major ús per part de bicicletes. Es milloraran les condicions de carrils bici ja existents i s'augmentarà la connectivitat de la xarxa ciclista de la ciutat, evitant que hi hagi punts de discontinuïtat.  Pel que fa a l’objectiu de reduir el nombre de carrils bici en vorera per posar-los en calçada es faran intervencions a l'avinguda Diagonal, passeig de Gràcia i Sicília, un dels carrils històrics i amb més utilització. També s'actuarà a l'avinguda Diagonal, plaça de les Glòries i Josep Pla, i a Gran Via, plaça Espanya i plaça Ildefons Cerdà. Es preveu la connexió de la Gran Via amb el polígon de la Zona Franca; actuacions a la Diagonal, plaça Pius XII i el Parc de Cervantes per connectar amb Esplugues; obres a la Ronda Universitat, la Ronda Sant Pere i el carrer Trafalgar per connectar el Passeig Lluís Companys  amb plaça Universitat. També es completarà el carril bici del carrer Sardenya per accedir al del passeig Marítim de la Barceloneta. El pla també preveu altres mesures com la millora de les cruïlles a la Gran Via, entre carrer de Bilbao i Rambla Prim, i a l’eix de la rambla Guipúscoa i el carrer Aragó. També es faran parelles de carril bici unidireccionals en el sentit del trànsit a Travessera de Gràcia (parella amb Sant Antoni Maria Claret) i a Escoles Pies i Santa Fe de Nou Mèxic (parella amb Ganduxer). Així mateix també millorarà l’estat i el paviment al carril bici del carrer de la Ciutat de Granada i la connexió amb el carril bici de l’avinguda Diagonal. Cada dia a Barcelona es produeixen 205.000 desplaçament en bicicleta, un augment de més del 50% des que es va aprovar l'estratègia. La ciutat té avui de 209 quilòmetres de carrils bici, que fa que pràcticament tota la ciutadania (99%) disposi de xarxa a menys de 150 metres de casa.  Actualment hi ha tres carrils bici en obres de construcció: a la Meridiana, a Consell de Cent (entre Tarragona i Creu Coberta) i al carrer Pere IV.

Summary: El govern de Barcelona aprova el segon projecte constructiu de carrils de bici amb un pressupost de 28,2 MEUR


La policia espanyola ha detingut quatre persones acusades d'un delicte de tràfic de drogues a La Jonquera (Alt Empordà). Els agents van incautar un total de 43 quilos de marihuana i gairebé dos de cocaïna. Tot plegat en quatre controls diferents que els policies han dut a terme els últims mesos en aquest punt fronterer. El primer va ser en un autocar que provenia de Girona i que es dirigia a Lió. Un dels passatgers d'origen gambià duia una bossa amb un quilo i mig de marihuana. Els agents van poder comprovar que es tracta d'un home amb nombrosos antecedents penals per robatori amb violència i tràfic d'estupefaents. Un cop va declarar davant el jutge, aquest va deixar-lo en llibertat. La segona operació es va produir dos dies més tard. En aquest cas, la policia espanyola va interceptar un autobús amb matrícula romanesa i va inspeccionar-lo. Durant el registre, un dels gossos especialistes en detectar drogues va marcar la maleta d'un passatger de nacionalitat romanesa i que portava més de dotze quilos de marihuana embolcallats i precintats en sis bosses de plàstic. Quan els agents van preguntar al propietari sobre l'origen de la droga, aquest va confessar que era seva, que l'havia comprat a Alacant per 11.000 euros, i que la seva intenció era vendre-la a França. L'home va quedar arrestat i després de declarar davant el jutge va ingressar a presó. El tercer cas va ser el d'una dona que va ajudar dos persones a escapar d'un control policial. Els agents els van ordenar que s'aturessin, però el conductor va accelerar i marxar de la zona. Al cap d'uns minuts van abandonar el vehicle al mig del carrer i van fugir amb una furgoneta. Els policies van trobar més de 22 quilos de marihuana a dins del vehicle a més de les plaques falsificades. Va ser la mateixa matinada dels fets que un vigilant de seguretat va poder identificar la dona que havia ajudat a fugir el conductor i l'acompanyant del vehicle. En aquest cas, va quedar detinguda per haver estat còmplice d'un delicte de tràfic de drogues. L'últim dels fets es va produir el 28 de novembre, en un altre control aleatori a l'autopista en sentit França. Els agents van aturar un cotxe amb matrícula d'Alemanya i que conduïa un home de nacionalitat espanyola. Al sol·licitar la documentació del vehicle el detingut va dir que no la tenia ja que el cotxe no era seu. Els policies van sospitar i durant el registre van trobar sis bosses de plàstic amb prop de dos quilos de cocaïna, més de set de marihuana i deu grams de haixix. L'home va quedar en llibertat amb càrrecs després de passar davant del jutge.

Summary: Detingudes quatre persones en diferents controls a La Jonquera i que portaven 43 quilos de marihuana i dos de cocaïna


El ple de Vic ha aprovat definitivament els pressupostos aquest dijous en el decurs d'un ple extraordinari i per fer-ho ha comptat amb els vots a favor de CiU i PSC i l'abstenció de Capgirem Vic. Per la seva banda, ERC, Vic per a Tots i Plataforma Vigatana hi han votat en contra, en part perquè l'equip de govern ha rebutjat les seves al·legacions que no s'han arribat ni a debatre. De fet, les votacions dels diferents partits han anat en la mateixa línia que en el ple del mes de gener, quan els números ja es van aprovar inicialment. Així, el ple de Vic ha validat un pressupost pel 2016 que suma 41'6 MEUR, una xifra gairebé un 2% superior als pressupostos del 2014 i que es van prorrogar el 2015.  Pel que fa als gruix d'inversions, la xifra per a tota la legislatura se situa als 19 MEUR. El regidor d'Hisenda, Àlvar Solà, ha estat l'encarregat de rebutjar les al·legacions als pressupostos que han presentat Vic per a Tots, ERC i Capgirem Vic. El motiu, segons ha explicat, és en base a la normativa i per considerar que les esmenes no formen part de qüestions tècniques o de forma, sinó que es tracta de qüestions "polítiques". "És legítim presentar al·legacions o reclamacions, però la llei no ho accepta per raons polítiques", ha ressaltat. Els partits a la oposició a excepció de Capgirem, qui ja va negociar la seva abstenció amb l'equip de govern (CiU i PSC), han votat en contra dels números i, a més, han lamentat la manca de voluntat de diàleg del govern de la ciutat.  Entre les qüestions que els grups han recriminat a l'alcaldessa Anna Erra, des d'ERC, Joan Ballana ha assenyalat que "no em puc imaginar que no estiguin d'acord amb avançar les obres de l'Eixample Morató que han previst pel període 2017-18 a l'any 2016". Segons el regidor republicà és ara quan el comerç d'aquesta zona està "ofegat".  Tot i els retrets per part dels partits de l'oposició, l'alcaldessa ha agraït el "to" durant el ple d'aquest dijous i l'ha contraposat al que es va viure durant el ple del mes de gener en què aquest va ser molt més dur. Malgrat les discrepàncies, tant ERC com Vic per a Tots han destacat la "mà estesa" a l'equip de govern d'ara endavant.  En termes generals, el pressupost de Vic puja a 41.681.675 euros i les partides més rellevants són Recursos Humans, amb 12,7 MEUR, i Serveis i Manteniment, amb 10,2 MEUR. Per poder aconseguir l'abstenció de Capgirem Vic, l'equip de govern va haver d'acceptar canvis en una desena de partides del pressupost, entre les que destaca la garantia d'un procés de licitació públic i transparent en totes les obres superiors al milió d'euros o la reducció d'un 40% de les despeses de lliure elecció destinades a alcaldia.  Les inversions que contempla el govern de la ciutat pels propers quatre anys pugen a poc més de 19 MEUR. Les grans inversions que es projecten per a la ciutat són la construcció de la biblioteca, que rebrà 5'5 MEUR, i el mercat municipal, dotat amb 1'9 MEUR. El polèmic model de recollida de residus porta a porta contempla una aportació de 720.000 euros.

Summary: Vic aprova un pressupost de 41'6 MEUR amb els vots de CiU i PSC i l'abstenció de Capgirem


Els tècnics del Consorci de Polítiques Ambientals de les Terres de l'Ebre (Copate) efectuaran, el pròxim dilluns 16 de juliol, un segon tractament contra les larves dels mosquits que proliferen als arrossars perimetrals dels nuclis urbans i urbanitzats del Delta el pròxim dilluns. Es tracta de la segona de les tres actuacions en aquest entorn programades per aquesta campanya 2018. La primera va tenir lloc a finals del passat mes de juny i l'última s'efectuarà abans de mitjans agost. El tractament, com ja és habitual, s'iniciarà als camps pròxims als nuclis de població de l'hemidelta esquerre de l'Ebre –l'Ampolla, Camarles, l'Aldea, Deltebre i Riumar- per passar posteriorment al dret –Amposta, Eucaliptus, Poble Nou, Sant Jaume d'Enveja, els Muntells i Sant Carles de la Ràpita-, abastant una superfície total de 2.100 hectàrees d'arrossars tractats. En funció del clima, els segon tractament pot variar i es pot arribar a prolongar durant tota la setmana.

Summary: El Copate farà dilluns un segon tractament contra els mosquits dels arrossars pròxims als nuclis urbans del Delta


ERC ha registrat una proposició de llei al Congrés per despenalitzar el delicte d'injúries a la corona. Els republicans defensen que les mostres de rebuig o crítica a la monarquia s'emmarquen en l'exercici de llibertat d'expressió i "una democràcia avançada i moderna ha d'assegurar a la ciutadania" que pot exercir aquest dret amb plenitud. "L'Estat espanyol ha de superar aquestes censures que tipifiquen com a delictes la crema de banderes o la injúria a la corona des d'un concepte de sacralització de la imatge del rei i de la seva família", diu el text registrat pels republicans. La proposta implica suprimir l'apartat 3 de l'article 490 i els articles 491 i 543 del Codi Penal. Justament fa pocs dies una entitat monàrquica va denunciar el vicepresident del Govern i coordinador nacional d'ERC, Pere Aragonès, per aquest delicte i la Fiscalia ha obert una investigació. La proposta dels republicans cita com a exemples el cas de la portada de 'El Jueves' el 2007; "la persecució el 2012 del raper mallorquí Valtònyc" o d'un regidor de Santa Coloma de Gramenet i activistes de la CUP i Arran per la crema d'imatges del monarca. ERC cita el Conveni per a la Protecció dels Drets Humans i les Llibertats Fonamentals i argumenta que cal "adequar" la legislació estatal al que estableix sobre la llibertat d'expressió.

Summary: ERC proposa al Congrés despenalitzar el delicte d'injúries contra la corona del Codi Penal


Uns 6.500 camions es troben aturats per la prohibició de circular per carreteres catalanes, una mesura que es va començar a aplicar dimarts a la 4 de la tarda motivada per la previsió d'un episodi generalitzat de nevades i que afecta els transports de mercaderies de més de 7.500 quilos. La majoria dels camions es troben aturats en àrees de servei i polígons industrials. La restricció es manté vigent, si bé els responsables del Pla NEUCAT estan valorant el moment d'aixecar-la i si fer-ho de forma parcial o total.  Des que va entrar en vigor la mesura, s'han autoritzat 54 sortides extraordinàries per a un trajecte concret, segons ha detallat Protecció Civil a l'ACN. Per exemple, s'ha autoritzat un camió amb càrrega de sal pel dispositiu NEUCAT; un amb vedells joves que calia alimentar i uns 20 camions amb comandes a hospitals i centres sanitaris, com roba de llits, medicaments i ampolles d'oxigen. Els Mossos d'Esquadra i Protecció Civil estan avaluant les peticions que reben pel 112; la necessitat de cobrir el servei i les possibilitats de fer-ho, com el trajecte exacte, l'estat carretera i la previsió meteorològica. En cas d'autoritzar-la, es coordina amb la resta de Govern i es dissenya el dispositiu d'acompanyament per part de Mossos.

Summary: La prohibició de circular per carreteres catalanes durant l'episodi de nevades afecta 6.500 camions


La diputada del PSC-Units Alícia Romero ha explicat que els socialistes presentaran esmenes als pressupostos de la Generalitat per "reassignar" fins a 185 milions d'euros (MEUR) i eliminar així despeses que consideren "supèrflues". Segons Romero, han detectat moltes despeses "importants" destinades a "treballs tècnics, atencions protocol·làries o treballs diversos" i ha assegurat que, "des de la responsabilitat", destinaran part d'aquests recursos a "autèntiques prioritats". En aquest sentit, els socialistes han lamentat que la proposta de comptes "no resol els problemes ni els reptes de Catalunya". El PSC ja va presentar una esmena a la totalitat als pressupostos, així com a cadascuna de les seccions pressupostàries de cada departament Romero ha retret al Govern que no dediqués més temps a "fer enginyeria pressupostària" per optimitzar recursos. Un exemple que ha posat ha estat el fons de contingència del 2019, del que ha recordat que hi ha un romanent d'uns 100 MEUR que són destinats íntegrament a sanitat. Per als socialistes, primer s'hauria de fer una anàlisi de l'àmbit de la salut i reforçar amb aquests diners el sector educatiu o els deutes amb els ajuntaments. "Hem d'intentar trobar la màxima eficiència", ha resumit. D'altra banda, la diputada ha aprofitat per retreure que, amb la modificació del reglament del Parlament el 2017, ara els grups només poden esmenar l'estat de la despesa dels comptes. Com ha lamentat, això fa que les modificacions només puguin ser dins el mateix departament i no es puguin generar ingressos extraordinaris, fet que creu que "limita molt la capacitat d'actuació" dels grups parlamentaris. Romero sí que s'ha mostrat favorable a la reforma de l'IRPF i l'impost de successions acordada pel Govern i els comuns i ha anunciat que presentaran dues esmenes perquè en 18 mesos el Govern presenti una llei de concertació social i de salut després que el Parlament tombés la proposta de Llei Aragonès.

Summary: El PSC presentarà esmenes als pressupostos per "reassignar" 185 MEUR i eliminar "despeses supèrflues"


Nascuda a Manresa va rebre un premi Max de Teatre el 2012 i la Creu de Sant Jordi el 2013 ACN Barcelona.-L'actriu catalana Assumpció Balaguer ha mort aquesta nit als 94  anys a Cercedilla, a Madrid. Així ho ha comunicat l'AISGE, l'associació d'Artistes i Intèrprets Societat de Gestió, de la qual l'actriu tenia el número 3 de carnet de sòcia. Nascuda a Manresa el 1925 i viuda del també actor Paco Rabal, va rebre un premi Max de Teatre el 2012 i la Creu de Sant Jordi el 2013, entre altres reconeixements. Un dels seus últims papers va ser a 'Polseres vermelles', i al documental 'Una mujer sin sombra', estrenat el 2013, en què feia balanç de la seva vida. Tot i que de molt jove va anar a l'Institut del Teatre, durant el seu matrimoni amb Paco Rabal va relegar la seva faceta interpretativa per estar amb la família. Però ja de vídua, als 75 anys, va reprendre la seva carrera artística.  Al cinema, hi va tornar amb la primera pel·lícula del seu fill Benito, però no va ser fins a la mort Paco Rabal, el 2001, que va tornar als escenaris. I un dels darrers papers ha estat una participació el 2015 a la sèrie Merlí de TV3 com a àvia de la família Rubio. Entre el 2010 i el 2013 li van concedir quatre premis consecutius de la Unió d'Actors. El 2012, la revista Teleprograma la va guardonar amb el TP d'Or i el 2012 va recollir el Premi Max a la millor actriu de repartiment per "Follies".

Summary: Mor l'actriu catalana Assumpció Balaguer als 94 anys


Els cupaires insisteixen en fixar el referèndum, el procés constituent i el rescat social com a pilars de la legislatura  ACN Barcelona.-"És obvi que no es pot voler mantenir tots els privilegis i pretendre guanyar el referèndum". Ho ha dit la  diputada de la CUP Eulàlia Reguant durant el debat a la totalitat del projecte de pressupostos de la Generalitat per la 2017, aquest dimarts al Parlament, que rebrà l'aval dels cupaires per seguir amb la tramitació parlamentària –"acceptem les crítiques i assumim les contradiccions". L'esquerra anticapitalista no ha garantit, però, el suport a l'aprovació final i en aquest sentit Reguant ha preguntat al conseller d'Economia, Oriol Junqueras, si la voluntat del Govern és "mantenir els impostos i els serveis públics com estan". Per guanyar el referèndum, ha afegit la diputada cupaire, els comptes no poden ser "continuistes". "Si han de ser els pressupostos de la ruptura, i  que ens facin guanyar el referèndum, cal un pas endavant en la resolució de la crisi institucional, econòmica i nacional". En aquest sentit, els cupaires han tornat a fixar el referèndum, el rescat social i el procés constituent com els pilars d'una legislatura que anhelen "excepcional".

Summary: La CUP sobre els pressupostos: "No es pot voler mantenir tots els privilegis i pretendre guanyar el referèndum"


El president Carles Puigdemont ha explicat en el transcurs de l’acte d’inauguració de l’onzena edició del MWC que la delegació catalana i les 60 empreses catalanes que estan representades en l’estand de Catalunya, amb l’aixopluc de la Generalitat, mantindran en quatre dies unes 4.500 entrevistes de negocis que generaran un impacte econòmic entre 7 i 10 milions d’euros de volum de negoci. Davant la pregunta sobre el tracte que tindrà el govern espanyol en una Catalunya independent, Puigdemont ha respòs que com tots els ministres d’altres països els ministres espanyols seran benvinguts perquè hi ha ‘’molt interès’’ en emfatitzar els vincles econòmics i culturals. El MWC és un ’’aparador mundial’’ del sector de les tecnologies mòbils i deixa a Barcelona i a Catalunya com un dels territoris europeus més dinàmics en aquest sector de la Unió Europea, segons ha destacat el president Carles Puigdemont, en el transcurs de l’acte d’inauguració de l’onzena edició del MWC.  El dinamisme del sector de les tecnologies mòbils que genera Catalunya per ser Barcelona la capital mundial del mòbil converteix el territori català en una plataforma col·lectiva amb grans oportunitats per generar sinergies entre empreses i amb un efecte multiplicador a favor de les companyies. L’experiència d’altres anys, fa que la Generalitat hagi avançat que en els transcurs d’aquests quatre dies, la delegació catalana i les 60 empreses de l’estand de Catalunya mantinguin unes 4.500 reunions amb empreses i delegacions d’altres països que tindran un resultat final d’acords comercials per valor d’entre 7 i 10 milions d’euros, segons Puigdemont.  Els representants de la Generalitat tenen previst atendre a una vintena de delegacions de diferents països internacionals procedents dels Estats Units, Japó, Corea del Sud, Xina, Suècia, Bèlgica i el Regne Unit, entre d’altres. Aquestes reunions amb països que són protagonistes de les tecnologies mòbils són possible per ‘’l’enorme potencial’’ que arrossega Catalunya per la capitalitat de Barcelona en el sector de la tecnologia mòbil, ha reblat el president.  A més de les 60 empreses catalanes que estan representades en el l’estand de Catalunya, en l’estand del govern espanyol hi ha 11 empreses més i 19 empreses catalanes més que tenen estand propi.  Algunes d’aquestes empreses catalanes amb estand propi, l’any passat van estar al MWC en l’estand Catalunya i després d’un any ‘’ja volen soles’’ gràcies als contactes comercials que es van signar en l’edició de l’any passat i que han permès aquestes companyies a consolidar-se amb un creixement de la seva facturació de dos dígits, ha explicat Puigdemont.  En el transcurs de la roda de premsa posterior a la seva intervenció, Puigdemont ha hagut de respondre a preguntes dels periodistes relacionades amb el procés independentista que viu Catalunya.  En relació amb el tracte que podrien rebre els representants del govern espanyol en una Catalunya independent, Puigdemont ha respòs quecom tots els ministres de tots els països europeus i d’arreu del món, els ministres espanyols sempre seran benvinguts perquè entre Catalunya i Espanya hi ha unes relacions extraordinàries i una voluntat de cooperació que és d’esperar que sigui un sentiment ‘’bilateral’’. El president ha destacat que Catalunya té ‘’molt d’interès’’ en emfatitzar els vincles econòmics i culturals que es mantenen amb el govern espanyol. En relació amb la conversa que ha mantingut amb el ministre d’Indústria, José Manuel Soria, en el transcurs del passeig d’inauguració amb el MWC, Puigdemont ha explicat que havien parlat sobre tecnologia mòbil, economia i temes ‘’que no s’escapen a ningú’’ sobre la política espanyola.  En tot cas, Puigdemont ha qualificat l’encontre i la conversa amb el ministre espanyol de ‘’cordial’’ i ‘’molt correcte’’.

Summary: Les empreses de l’estand català al MWC generaran contractes per valor de 10 milions d’euros durant el congrés


El conseller reclama un pla urgent d’inversions per acabar amb els retards que pateix la xarxa ferroviària ACN Barcelona.-El conseller de Territori i Sostenibilitat, Josep Rull, ha advertit que informarà als usuaris de manera “clara, fefaent i amb contundència” que els nous horaris que vol establir Adif al servei de Rodalies a partir del 12 de juny són una “imposició” feta en contra del criteri de la Generalitat i que aquesta decisió “malmetrà severament” el servei ferroviari. En unes declaracions aquest dijous als mitjans de comunicació, Rull ha reiterat que els nous horaris són una manera de “maquillar” els retards que pateixen les Rodalies i ha recordat que la Generalitat és la titular del servei. Per resoldre aquests retards, el conseller ha reclamat a Foment un pla “urgent” d’inversions que permeti posar fi a les limitacions temporals de velocitat que pateix la xarxa.

Summary: Rull adverteix que comunicarà als usuaris que els nous horaris de Rodalies són una “imposició” de Foment


La Comissió d'Urbanisme de les Terres de l'Ebre (CUTE) ha emès un informe favorable al projecte de creació d'una nova àrea turística, fluvial i de lleure al voltant del pont de Lo Passador, al municipi de Deltebre (Baix Ebre). L'organisme ha donat llum verd al plantejament de l'Ajuntament de canviar la classificació de 43.512 metres quadrats en dos àmbits que no es troben edificats – a banda i banda del pont, així com a tots dos costats de la prolongació del carrer de l'Ebre-. En el primer d'aquests àmbits, es preveuen situar 5.830 metres quadrats de sostre hoteler, a continuació de la trama urbana i amb façana al carrer Diputació. A la banda de llevant del pont es podran construir 3.109 metres quadrats de sostre dedicats ala restauració, el comerç i els usos lúdics. També s'establirà una franja d'espais lliures que separarà aquesta zona dels edificis residencials existents. El consistori planteja també un nou embarcador fluvial a l'Ebre. Paral·lelament, i a banda i banda del carrer de l'Ebre, se situaran espais lliures -9.200 metres quadrats- i un equipament fluvial que hauran de completar la trama urbana. Segons la CUTE, el projecte permetrà condicionar l'espai de transició entre el nucli urbà i el sòl no urbanitzable amb usos vinculats al riu. Per evitar el risc d'inundabilitat, Urbanisme prescriu que la planta baixa de qualsevol edificació nova s'haurà de situar tres metres per sobre del nivell del mar i es preveuen dues vies d'evacuació. D'altra banda, en la mateixa reunió d'aquest dimarts, la CUTE ha donat també llum verda a la modificació puntual del Pla d'Ordenació Urbanística Municipal (POUM) d'Amposta per definir la destinació d'equipament comunitari l'illa ubicada entre els carrers Escoles, Cervantes, Roda i Diana, l'espai on l'Ajuntament preveu habilitar l'aparcament en superfície a la zona de l'Hospital Comarcal. L'alcalde d'Amposta, Adam Tomàs, ha recordat que aquest pàrquing és necessari per poder incrementar el nombre de places existents en una zona on hi ha concentració de serveis -a banda del mateix centre sanitari, l'Hospital Pere Mata, el Museu Terres de l'Ebre o el Centre d'Arts Visuals lo Pati- i que actualment presenta un dèficit de llocs d'estacionament.

Summary: L'Ajuntament de Deltebre projecta un nou espai lúdic i turístic al voltant del pont Lo Passador


Doctor Prats serà el cap de cartell del Meridiana Rock, que tindrà lloc el 17 de maig, i comptarà també amb artistes com Auxili, Roba Estesa, Suu, dj Ernest Codina, Nel·lo C i Infumables. Des de les sis de la tarda i fins a les dues de la matinada, el Parc de Can Dragó s’omplirà de música en català. La Plataforma per la Llengua i Sunmusic, la productora de CanetRock, organitzen la 2a edició del festival al districte de Nou Barris, coincidint amb la seva Festa Major. El president de Plataforma per la Llengua, Òscar Escuder, ha afirmat que l'objectiu és "generar una programació cultural de qualitat i normalitzar la participació cultural en català i, per tant, fomentar la inclusió i la cohesió socials".    Plataforma per la Llengua ha apuntat que "la tria del lloc és especialment rellevant, perquè es tracta d’un territori exclòs de la centralitat cultural tradicional de Barcelona", segons ha assegurat l’entitat. "Volem crear una nova centralitat cultural, per tal que la població de l’àrea metropolitana disposi d’un incentiu per visitar Nou Barris”, assegura Escuder.

Summary: Doctor Prats, Auxili i Roba Estesa, caps de cartell del Meridiana Rock


Els Mossos d’Esquadra han desmantellat a Sant Esteve Sesrovires (Baix Llobregat) una plantació de marihuana valorada en més de 30.000 euros i han arrestat tres persones com a sospitosos de ser-ne els responsables. Les detencions es van fer dimecres 10 d’abril. Es tracta de tres homes de 18, 53 i 54 anys, veïns de Badalona i Corbera de Llobregat, acusats de presumptes delictes contra la salut pública i defraudació de fluid elèctric. L’operatiu va tancar una investigació iniciada al febrer, quan els Mossos d’Esquadra van tenir les primeres sospites sobre la finca: tot i que no hi vivia ningú, a les nits s’escoltava un soroll intens d’extracció d’aire i es constatava una olor forta típica d’aquestes plantes. El 10 d’abril, els investigadors van identificar un dels presumptes responsables de la finca i van accedir a l’interior, on van localitzar dues persones més. Al soterrani, la policia va trobar dos habitacles preparats per al cultiu de marihuana amb 160 i 240 plantes, respectivament. El valor de la plantació, segons els Mossos d’Esquadra, seria de prop de 30.000 euros al mercat negre. D’altra banda, els tècnics de la companyia elèctrica van detectar que el frau comès en tenir punxat el subministrament elèctric s’elevava als 55.000 euros.     Els arrestats van passar dissabte a disposició judicial i el jutge en funcions de guàrdia va decretar la llibertat amb càrrecs.

Summary: Desmantellen a Sant Esteve de Sesrovires una plantació de marihuana valorada en més de 30.000 euros


Ester Peña assegura que serà el primer CGPJ paritari entre homes i dones ACN Madrid.-La portaveu del Comitè Electoral del PSOE, Esther Peña, ha destacat aquest dilluns que l’acord amb el PP per a la renovació del Consell General del Poder Judicial (CGPJ) configura “per primera vegada” una “majoria progressista” a l’òrgan de govern dels jutges, fet que espera que suposi “una millora” en la justícia espanyola i en les condicions de feina dels jutges. Segons Peña, el canvi de majoria ha de suposar també un "canvi de rumb" per evitar "situacions tan polèmiques" com les dels últims dies. També ha destacat que serà la primera vegada que el CGPJ serà “paritari” entre homes i dones i un organisme capaç de donar resposta a les "demandes socials". Més enllà de la majoria progressista, l’acord assolit amb el PP atorga la presidència del CPGJ al conservador Manuel Marchena, que haurà d’abandonar el tribunal que jutja els líders independentistes. En roda de premsa posterior a la reunió del Comitè Electoral, Peña s’ha mostrat confiada que l’acord facilita “una sortida del bloqueig en que estava la justícia”. Ha destacat que la prioritat de la seva formació han estat aquesta majoria progressista i “els perfils professionals” dels membres del CGPJ, que són “experts” en les seves àrees.  No ha volgut avançar possibles noms de candidats acordats amb Podem, que podria tenir un lloc al CPGJ per a la magistrada Victoria Rosell. En tot cas, i en resposta a les crítiques del líder de Ciutadans, Albert Rivera, ha volgut recordar que el sistema d’elecció dels membres està “taxada” i és “democràtica”.

Summary: El PSOE espera que la majoria progressista del CGPJ eviti que es repeteixin "situacions polèmiques"


L'exregidor del PDeCAT de l'Escala Martí Guillem assegura que ha estat "víctima dels seus errors" i de "la situació política actual". Guillem ha valorat aquest dilluns la seva dimissió arran de l'exhibició militar que divendres es va fer davant del seu càmping de l'Escala (Alt Empordà). "He estat víctima d'un linxament personal", ha afirmat tot insistint que "cal una reflexió sobre si això ens portarà on volem". En aquest sentit, Guillem ha remarcat que no ha estat la única "víctima" i que si ara repetís d'activitat potser ho faria diferent. En referència al referèndum, ha dit que ha pres la decisió per no perjudicar el procés però ha afirmat que "no hem de tenir pressa per convocar consultes que tenen certes dificultats". Guillem també ha assegurat que ell sempre ha cregut que no hi havia fractura social però ha matisat que, després dels fets, veu una "esquerda" a la societat catalana.

Summary: Martí Guillem: "He estat víctima de la situació política"


El Jutjat d'Instrucció número 10 de Barcelona ha arxivat la causa contra el cardenal arquebisbe de Barcelona, Joan Josep Omella, investigat per un suposat delicte de falsificació de documents privats en una trama per apartar un sacerdot i per la qual va declarar el juliol passat davant la jutgessa. En la resolució judicial la jutgessa considera que Omella no va participar en el procediment canònic que es va seguir contra el capellà querellant, acusat de ser pare d'un nen nascut el 2006, quan exercia a la diòcesi d'Alcalá de Henares. En l'auto judicial, la magistrada conclou que ''ni el va promoure, ni el va iniciar, ni hi va participar processalment de cap forma, ni en va prendre part de la decisió última''.    La resolució conclou que, contràriament al que s'afirma a la querella, Omella si que va enviar a Roma uns documents redactats en la seva defensa.  Segons la magistrada, ''no consta'' amb quina acció Omella hauria comès un delicte d'injúria o de tracte degradant al sacerdot querellant. En l'escrit de querella, afirma la jutgessa, les imputacions resulten ''genèriques'' i assegura que no es pot afirmar que Omella hagi ''instigat o afirmat'' que el sacerdot havia faltat a les seves obligacions com a capellà que van donar lloc al procediment canònic per apartar-lo de l'Església.  Omella va declarar davant el jutjat d'instrucció el 12 de juliol passat, dos mesos després que l'excapellà presentés la querella on l'acusava de participar en una suposada trama per apartar-lo de l'Església, assenyalant-lo per una presumpta paternitat.  Així, la causa queda arxivada. Les parts tenen tres dies per interposar un recurs.

Summary: Arxivada la causa contra Omella per un suposat delicte de falsificació de documents privats


La bústia de festes il·legals que va posar en marxa la patronal de l'oci nocturn Fecasarm ha rebut 14 denúncies en 48 hores, segons ha informat Spain Nightlife, entitat a la qual està adherida. El correu es va posar en marxa divendres i ha registrat denúncies relatives a diferents tipus de festes, algunes en locals amb llicència i també en habitacions d'hotels de luxe, amb imatges incloses. En una d'elles es pot veure unes 15 persones en una habitació ballant sense mascareta i sense mantenir les distàncies. En aquesta festa hi havia 'influencers', que penjaven vídeos a les xarxes socials amb la seva ubicació. Dues de les dues festes més multitudinàries es van comunicar al Govern. En una d'elles es venien taules VIP per 5.000 euros. Aquest cap de setmana es van detectar dues festes il·legals a Barcelona i una tercera a Viladecans.

Summary: La bústia de festes il·legals de Fecasarm rep 14 denúncies en 48 hores


Els sindicats de Ryanair d'Espanya, Portugal, Itàlia, Bèlgica, Holanda i Alemanya han decidit donar una treva a la companyia fins al Nadal perquè faci un "canvi de postura", segons un comunicat del sindicat USO. Les formacions s'han trobat avui a Brussel·les i han advertit que si no s'avança en les negociacions perquè s'apliqui la legislació laboral de cada país als treballadors, es fixaran noves jornades de vaga "entre les quals no es descarta el Nadal", segons ha explicat Ernesto Iglesias, responsable de vol d'USO Sector Aeri. Els sindicats també s'han reunit amb representants de la Comissió Europea que han remarcat que són els països els que han de fer complir les legislacions locals. En aquest sentit, USO acusa el govern espanyol d'inacció.

Summary: Els sindicats europeus de Ryanair donen una treva a la companyia però no descarten fer vaga per Nadal


Els nombre de morts per l'atropellament massiu a la part alta de les Rambles de Barcelona s'eleva ja fins a la dotzena. Hi ha també més d'una vintena de ferits. Els fets han tingut lloc pocs minuts després de les cinc de la tarda a l'altura de plaça Catalunya, quan una furgoneta ha envestit la munió de gent que passejava per la Rambla. Els Mossos tracten l'atropellament com a "atemptat terrorista" i ara es busca els autors, que serien almenys dos homes. Un d'ells, el conductor de la furgoneta, s'hauria atrinxerat en un restaurant proper. L'altre està desaparegut i conduiria una segona furgoneta que no s'ha arribat a estavellar enlloc.

Summary: S'eleven a almenys 12 les víctimes mortals per l'atropellament massiu a Les Rambles de Barcelona


El secretari de Difusió, Antoni Molons, ha entrat pocs minuts abans de les 11.00 hores al Palau de la Generalitat per ser present a l'escorcoll que agents de la Guàrdia Civil tenen previst fer al seu despatx. Els escorcolls d'aquest dijous es fan en el marc de l'operació 'Anubis' i per ordre del jutjat d'instrucció número 13, que investiga els preparatius del referèndum de l'1 d'octubre. Amb aquests registres s'investiga un presumpte delicte de malversació de fons públics, segons fonts de la investigació. A més del despatx de Molons al Palau, els agents han escorcollat el seu domicili i la seu d'Òmnium Cultural al carrer Diputació de Barcelona. Molons ha d'estar present als escorcolls i en aquests moments no està detingut, tot i que fonts de la investigació no descarten que s'acabi produint. Molons ha entrat al Palau de la Generalitat per la porta del darrere, al carrer Sant Sever, escortat per agents de paisà de la Guàrdia Civil. A la porta, agents dels Mossos d'Esquadra controlen el perímetre. Amb els escorcolls d'aquest dijous, s'investiga un possible desviament de fons públics per al finançament del referèndum de l'1-O. La malversació de fons públics és un dels delictes que investiga el titular del jutjat 13, Juan Antonio Martínez Sunyer, dins de la causa, que també està oberta per rebel·lió, sedició, prevaricació, desobediència i revelació de secrets. El jutge manté les actuacions sota secret de sumari. Pel que fa a l'escorcoll a la seu d'Òmnium Cultural, segons han informat fons de l'entitat, dins de la seu hi ha set treballadors retinguts juntament amb membres de la direcció. Els agents, a més, han bloquejat el correu electrònic dels treballadors i els han canviat les contrasenyes, segons les mateixes fonts. Els agents han entrat a la seu del carrer Diputació a primera hora del matí i no han entrat al domicili particular de cap dels membres de la Junta Nacional.

Summary: Molons arriba al Palau de la Generalitat per ser present a l'escorcoll al seu despatx


Honda ha anunciat una inversió de 3,3 MEUR per a la planta de Montesa, a Santa Perpètua de Mogoda (Vallès Occidental). La companyia s'ha fixat l'objectiu d'incrementar la producció i obrir nous mercats –actualment ja exporta el 86% de la producció– i preveu destinar aquesta inversió a l'adequació de les línies de producció i a l'actualització de models. La previsió és passar de les 1.930 motos que s'acabaran produint aquest 2015 a assolir la xifra dels 5.000 vehicles el 2018. En aquest sentit, la marca japonesa ha anunciat també el llançament d'un nou model de trial 'lleuger', la '4RIDE', amb a que pretén arribar al gran públic. D'aquest model se'n comercialitzaran ja unes 800 unitats el 2016.

Summary: Honda invertirà 3,3 MEUR a la planta de Montesa de Santa Perpètua i doblarà la producció de motos en tres anys


El president del Parlament, Roger Torrent, ha assegurat que no creu que Catalunya estigui a les portes d'unes eleccions, en una entrevista al programa 'El Objetivo' de La Sexta. "Estem davant d'una legislatura que ha de ser llarga, productiva i que ens ha d'acostar a l'objectiu polític que ens hem marcat", una fita que, ha apuntat, és "fer efectiva la República". Torrent ha reiterat el 'no' dels republicans als pressupostos generals de l'Estat fins que es donin "moviments clars anti repressius" en relació als líders independentistes a la presó En aquest sentit, el president ha assegurat que el govern espanyol "té mecanismes per visualitzar que efectivament vol portar el conflicte a un terreny estrictament polític". El president del Parlament també ha assegurat que si la fiscal general de l'Estat María José Segarra, "manté la tessitura" dels seus predecessors, és a dir, acusa de rebel·lió els polítics independentistes a la presó, la "democràcia espanyola tindrà un problema". Pel que fa a les divisions dins dels grups polítics independentistes, Torrent ha reconegut que hi ha "discrepàncies" entre els partits sobiranistes i ha apuntat que "mirar-nos sempre de reüll els uns als altres no ens acosta a l'objectiu polític". "De res ens serveix la competència interna dins del bloc independentista per avançar", ha apuntat. Sobre si està disposat a desobeir, Torrent ha recordat que farà "els passos necessaris" que acostin el moviment independentista a aconseguir una república, però ha rebutjat accions que només serveixin  per "gesticular" i ha instat al moviment independentista a prendre "decisions intel·ligents". En aquest sentit, el republicà ha reconegut que el sobiranisme necessita fixar una estratègia comuna que, a parer seu, ha de tenir tres característiques. Primer de tot, el full de ruta ha de ser compartit per tot l'espai; en segon lloc, no s'han de dur a terme accions improvisades i, per últim, ha de ser una estratègia "efectiva" que condueixi "a una situació millor que l'anterior". Preguntat per les declaracions de l'exconsellera d'Ensenyament Clara Ponsatí que va afirmar que la declaració d'independència va ser un "brindis al sol", Torrent ha remarcat que "el Parlament no fa mai brindis al sol" tot i que també ha reconegut que aquella declaració no va significar la creació d'un estat independent en forma de república. Tot seguit ha afegit: "és per això que treballem: per fer efectiu el plantejament polític que es va fer l'octubre passat". Torrent també ha aprofitat per opinar sobre la petició de l'Assemblea Nacional Catalana (ANC), que ha instat el Parlament de Catalunya i el Govern de la Generalitat a publicar la declaració que proclama la Constitució de la República Catalana al DOGC. "Publicar la declaració al DOGC ens portarà a la república? És evident que no", ha dit, abans d'afirmar que el bloc sobiranista ha de ser conscient que "els passos que donin han de ser efectius". "Prou gestos, prou proclames retòriques que no ens porten enlloc", ha demanat.

Summary: Torrent no creu que Catalunya estigui a les portes d'unes eleccions


Els treballadors ja han ratificat l’acord amb la direcció que representa el cessament de l’activitat del centre de Sant Cugat  ACN Barcelona.-El secretari general del Departament de Treball, Afers Socials i Famílies, Josep Ginesta, ha afirmat aquest dimecres que el Govern continua treballant per aconseguir que un inversor aposti per portar a terme un projecte de reindustrialització a la planta de Delphi de Sant Cugat del Vallès. En unes declaracions als mitjans de comunicació, Ginesta ha recordat que “hi ha un grup de quatre empreses interessades en el projecte de reindustrialització” i que ara cal temps per negociar aquesta possibilitat amb els inversors. “Ens posem a disposició dels treballadors, del comitè d’empresa, dels sindicats i dels inversors per buscar el millor acord de reindustrialització que doni el màxim de llocs de treball de qualitat possibles”, ha afirmat el secretari de Treball. Ginesta ha admès que “no estem satisfets que una empresa com Delphi marxi del nostre país i deixi 540 persones sense feina”. Tot i les crítiques inicials per part del Govern a l’actitud de Delphi durant la negociació, el secretari ha apuntat ara que “cal remarcar que l’empresa ha tingut una actitud raonable sobre les opcions que hi havia sobre la taula en la fase final de negociació. Han decidit posar els actius a favor dels treballadors i això ens dóna uns dies de marge per negociar l’expedient”. En aquest sentit, Ginesta ha firmat que “ens alegrem que el preacord aconseguit amb la mediació de Treball hagi estat ratificat per l’assemblea de treballadors, perquè això significa que s’ha valorat positivament. Ara tenim un repte. Ens posem a disposició dels treballadors, del comitè d’empresa, dels sindicats i dels inversors per buscar el millor acord de reindustrialització que doni el màxim de llocs de treball de qualitat possibles”. Les parts implicades tenen marge fins el març de 2016. Concretament, Ginesta ha apuntat que hi ha un grup de quatre empreses interessades en el projecte de reindustrialització. El secretari de Treball no ha donat els noms de les empreses però ha apuntat que treballen en quatre sectors diferents que tenen sinèrgies entre sí. “Ens sembla un projecte molt interessant que pot tenir futur a la planta de Delphi. Però el projecte requereix un temps que no teníem quan es va presentar l’expedient. Tanmateix, cal apostar per aquest tipus de projectes de reindustrialització”, ha conclòs Ginesta.

Summary: El Govern treballa per aconseguir un inversor que garanteixi “el màxim de llocs de treball” a la planta de Delphi


Es tracta del tercer descens consecutiu en termes interanuals ACN Barcelona.-L'atur a les comarques de Lleida es va situar al gener en les 21.455, fet que suposa un augment de 362 persones, un 1,72% en relació al desembre, segons ha informat aquest dilluns el Ministeri de Treball i Seguretat Social. En termes interanuals va caure per tercer mes consecutiu, en aquesta ocasió de 846 persones, un 3,79% menys. A Catalunya, l'atur va augmentar en 5.469 persones a Catalunya durant el mes de gener respecte el desembre i va situar el nombre de desocupats en 398.376 persones, fet que representa un increment de l'1,39%.

Summary: L'atur a les comarques de Lleida augmenta un 1,7% al gener


Assegura que prendrà el control dels Mossos, les presons, l’escola i els mitjans de comunicació públics ACN Madrid.-El líder del PP, Pablo Casado, ha promès aquest dijous des de Ceuta que si arriba a La Moncloa aplicarà un 155 “immediat, ampli i sense límit de temps” a Catalunya. Casado ha acusat Sánchez d’haver-se “humiliat” rebent el president de la Generalitat, Quim torra, “com si fos el cap d’un país estranger” i parlant de “conflicte” a Catalunya en comptes de combatre la “kale borroka” dels “llaços grocs”. “Per això al primer Consell de Ministres quan arribem a La Moncloa aprovarem el 155, deposarem el govern de la Generalitat, nomenarem un nou govern, assumirem les competències en administracions penitenciàries perquè deixi d’haver-hi homenatges humiliants, prendrem el control dels Mossos perquè es posi ordre a les presons de Catalunya, prendrem el control dels comptes perquè no es malversi els diners de tots els espanyols, i sobretot posarem ordre a l’educació i als mitjans de comunicació públics perquè cessi la propaganda i l’adoctrinament que pretén a mitjà termini acabar amb la història d’Espanya”, ha dit.

Summary: Casado promet un 155 “immediat, ampli i sense límit de temps” a Catalunya


El conseller d'Interior, Jordi Jané, ha presidit aquest divendres a l'Auditori Municipal Enric Granados de Lleida l'acte de lliurament de les Medalles d'Honor i les Mencions Honorífiques als membres del Cos de Bombers de la Generalitat pels anys dedicats al servei. El conseller ha iniciat el seu discurs donant les gràcies als bombers "per aquest esperit de solidaritat que demostren en totes les accions, aquest valor no l'han de perdre mai perquè fa noble la tasca que realitzen". En aquest sentit, Jané ha dit que "he viscut de prop la professionalitat del cos i l'esperit d'entrega". "Per tant, més enllà de les crítiques de casos concrets sempre defensaré que les persones que estan al capdavant fan el que creuen millor per donar resposta a aquella emergència que s'està cobrint", ha afegit. Jané s'ha compromès a dotar el cos de més recursos. El conseller també ha recordat que "la professió de bomber és molt estimada i valorada però no n'hi ha prou, ens calen més mitjans, noves promocions, la millora dels parcs i en definitiva, una posada al dia". I en aquesta línia, ha reconegut que "som conscients que cal una modernització i aportació de recursos per part del Govern de Catalunya. Nosaltres ho volem fer, no ho podrem fer tot de cop però ho farem. Aquest és el propòsit que demanarem al Govern, la voluntat per part del Departament d'Interior és decidida en aquest sentit".    "Som referència al món, tenim reconeixement internacional, però no n'hi ha prou amb el reconeixement, ens calen inversions i defensarem que el Cos les tingui. Aquest és el meu ferm compromís", ha insistit.   Jané ha demanat un minut de silenci en record de les víctimes de l'atemptat de Madrid, d'avui fa 12 anys i ha fet especial esment a la tasca dels serveis d'emergències durant aquell dia.   A l'acte també ha assistit el subdirector general Operatiu dels Bombers de la Generalitat, Albert Vilanova, qui ha afirmat que "complir anys fent de bomber significa moltes oportunitats d'ajudar i servir a la gent i té molt valor també poder tornar al parc sa i estalvi, pels bombers és molt important treballar amb seguretat".   En el transcurs de l'acte, Jané també ha estat acompanyat del delegat del Govern de la Generalitat a Lleida, Ramon Ferré, del secretari general del Departament d'Interior, Cèsar Puig, del director general de Prevenció, Extinció d'Incendis i Salvaments (DGPEIS), Juli Gendrau, el director de la Policia de Catalunya, Albert Batlle, del director general de Protecció Civil, Joan Delort,  del director d'Administració de Seguretat, Jordi Martí, de la directora de l'Institut de Seguretat Pública de Catalunya, Annabel Marcos, del director del Cat112, Federic Adán, de la subdirectora general Tècnica, Anna Martín, de la subdirectora general d'Administració i Recursos Humans, Rosa Pérez, del cap de la Regió d’Emergències de Lleida, Jordi Solà i del cap de l'Escola de Bombers i Protecció Civil de Catalunya, Josep Maria Juncosa, entre d’altres autoritats.   A l'acte d'avui, que ha comptat amb la interpretació musical del pianista i compositor, Jesús Acebedo, s'han lliurat un total de 324 Medalles :   Les Medalles d'Honor premien la trajectòria dels Bombers en funció dels anys que fa que hi treballen. N’hi ha de 3 tipus; les de Bronze són per a aquells que acaben de complir 20 anys d’antiguitat en el Cos. D’aquestes, avui s’han lliurat 162 medalles (102 funcionaris, 60 voluntaris).   Les d’Argent són per als Bombers que porten 25 anys exercint la professió; se n’han lliurat 109 (65 funcionaris i 44 voluntaris).   Finalment, les Medalles d’Honor d’Or són per als Bombers que han complert 30 anys d’antiguitat en el moment de jubilar-se, o 35 en actiu. Se n’han repartit un total de 51, de les quals 28 són per bombers funcionaris que porten 35 anys en actiu i, les 23 restants, per aquells qui han complert 30 anys d’antiguitat en el moment de jubilar-se (20 funcionaris i 3 voluntaris).   Cal destacar que en el decurs de l’acte també s’han lliurat 2 medalles pòstumes a dos bombers que ja havien prestat més de 30 anys de servei efectiu en el moment de la seva mort.   El Departament d’Interior, a més, distingeix amb mencions, felicitacions i medalles d’honor per serveis excepcionals. Aquestes medalles estan adreçades a aquelles actuacions en serveis que van anar un pas més enllà, amb un altíssim nivell de professionalitat, dedicació i compromís. Les mencions honorífiques i les felicitacions es lliuren a diverses persones i institucions externes per agrair la seva especial col·laboració amb el Cos de Bombers de la Generalitat.   En aquest sentit, avui s’han concedit un total de 10 Mencions Honorífiques i 12 felicitacions per reconèixer trajectòries professionals i 9 Medalles d’honor per Serveis Excepcionals.   Mencions honorífiques   El Banc de Sang ha estat qui ha inaugurat l’apartat de les Mencions Honorífiques. L’any passat va néixer un projecte solidari, fruit de la idea i l’empenta d’un grup de persones de diverses unitats, parcs de bombers i regions d’emergències de la DGPEIS.   Aquest grup de gent són els “Bombers amb Cor”, promotors de la campanya “Els Bombers t’acompanyen a donar sang” organitzada conjuntament entre els Bombers de la Generalitat i el Banc de Sang i Teixits per segon any consecutiu. Han recollit la menció Otília Ragull, responsable de relacions amb les entitats del Banc de Sang i Teixits, Marta Hernández, responsable tècnica de la campanya, i els bombers Xavier Casas i Ildefons Navarrete, membres del grup “Bombers amb Cor” i responsables de la campanya.   L’intendent Cap de la Guàrdia Urbana de Lleida, Josep Ramon Ibarz, també ha estat distingit amb una menció honorífica per la seva estreta i continuada col·laboració amb el Cos de Bombers de la Generalitat a Lleida.   El passat mes de juliol es produïa l’incendi forestal més important de la campanya forestal, un foc que va afectar més de 1.200 hectàrees i que va provocar l’evacuació de veïns de diverses urbanitzacions properes, afectacions a la xarxa viària i la conseqüent alarma social. És per això que, en reconeixement a la col·laboració i coordinació amb els comandaments operatius dels Bombers de la Generalitat en l’extinció de l’incendi d’Òdena, s’ha lliurat una menció honorífica a Josep Rius i Josep Jorba, membres de les Agrupacions de Defensa Forestal del Bages i de l’Anoia.   També s’ha lliurat una menció honorífica per la seva excel·lent coordinació i col·laboració amb els Bombers de la Generalitat, especialment amb l’àrea GRAF (Grup d’Actuacions Forestals), en les tasques de previsió del risc d’incendi forestal, a Xavier Castro, del Servei de Prevenció d’Incendis Forestals de la Subdirecció General de Medi Natural i Biodiversitat del Departament d’Agricultura.   Eusebi Casanova, membre de la Direcció General de Polítiques Ambientals del Departament de Territori i Sostenibilitat, ha recollit una menció honorífica per la dedicació i l’esforç per aconseguir estructures per fer front als incendis forestals i la coordinació conjunta amb el Cos d’Agents Rurals, especialment a les Terres de l’Ebre   El coordinador dels Parcs Químics de Seguretat a Tarragona, Francesc Aiguasenosa, també ha recollit una menció honorífica. Per la seva col·laboració constant, durant els darrers 25 anys, amb els Bombers de la Generalitat de Catalunya, i especialment perquè des del seu càrrec de responsable dels parcs químics de seguretat dels polígons industrials químics ha fomentat i potenciat la formació d’una gran quantitat de personal.  També per la seva continuada  col·laboració i el foment de tot tipus d’activitats formatives en l’àmbit de les intervencions amb productes químics perillosos.   En aquest mateix àmbit, també s’ha volgut reconèixer la col·laboració continuada en la formació del Cos de Bombers en l’àmbit portuari i marítim en l’àrea del Port de Tarragona distingint amb una menció honorífica a Josep Lluís Díez, director de Domini Públic i Seguretat Integral Oficial de Protecció del Port de Tarragona.   El cap de Salvament Marítim a Tarragona, Iñigo Landeta, ha recollit una menció honorífica en reconeixement a l’excel·lent línia col·laborativa amb la DGPEIS en la coordinació operativa i de suport a la formació del Cos de Bombers en matèria d’Incendis en vaixells.   I des del Camp de Tarragona també s’ha lliurat una menció honorífica a Mònica Torrellas, una operadora de la sala de control dels Bombers a Reus, per la seva implicació i vàlua professional demostrada en aconseguir el confinament de dos menors en un incendi d’habitatge.   I finalment, Mar Ruiz, de la DGPEIS i Marc Rifà, adscrit al Parc de Bombers de Terrassa, han recollit la darrera menció honorífica en reconeixement a l’esforç i la implicació personal a les campanyes solidàries, de recollida de joguines i d’aliments, als diferents pars de bombers de Catalunya.   Felicitacions   Els Bombers de la Generalitat han esdevingut un referent pel que fa als incendis forestals. I no només en l’àmbit de l’extinció, sinó que també en el continuat anàlisi, avaluació, difusió de coneixement, aplicació de noves tàctiques i tècniques, i ús del foc en la nostra pròpia dinàmica. És per això que s’ha lliurat una felicitació al GRAF (Grup d’Actuacions Forestals) com a catalitzador de coneixement forestal, que han recollit, encapçalats pel cap de la unitat, els membres de la unitat GRAF Marc Castellnou, Emili Dalmau i Ramon Valls.   Per l’especial col·laboració en la planificació dels horaris del personal operatiu del Cos de Bombers de la Generalitat de Catalunya, Rafael Martínez, bomber funcionari de la Regió d’Emergències Metropolitana Sud, ha estat distingit amb una felicitació.   Xavier Rubiño, un bomber voluntari del parc d’Arenys de Mar que, estant fora de servei, va actuar amb un alt nivell de professionalitat en rescatar una dona de dins de l’aigua, fent-li també les maniobres de reanimació, a la platja de la Cavalleria de Menorca, ha recollit també una felicitació.   També s’ha atorgat una felicitació als bombers dels parcs de Rubí, Cerdanyola del Vallès, Terrassa, Manresa, Torelló i Sant Feliu de Buixalleu Josep Boixadós, Antoni Plaià, Albert Lloret, Josep Serraclara, Jorge Matos, David Escoda, José Antonio Campos, David Pouget, Albert Calvillo, Ramon Gubianas i Pere Joaquim Espejo per la seva atenció especial i la professionalitat en un incendi d’habitatge que es va produir a Rubí el passat mes de setembre, en el qual van rescatar una persona en condicions molt difícils. Un dels bombers de la dotació que va treballar-hi va compartir amb ella la màscara d’aire, fins que van poder realitzar l’evacuació.   L’any passat, a la riera de Can Guitart, al municipi de Vallirana, dues persones van quedar atrapades i els bombers que hi van treballar van rescatar-les tot i la situació d’alt risc. És per això, que també han recollit una felicitació els bombers dels parcs de Sant Feliu de Llobregat i Santa Coloma de Cervelló, Fèlix Sànchez, Jordi Borràs, Juan de Dios Cabanillas i Pedro José del Préstamo.   La següent felicitació s’ha lliurat també als bombers que van treballar, el passat 30 de juny, a Sant Feliu del Racó, en el rescat d’una nena que va caure en una piscina. En arribar, la van trobar inconscient i cianòtica, li van fer maniobres per obrir-li la via aèria i la van poder estabilitzar fins a l’arribada dels serveis sanitaris. Els bombers del parc de Castellar del Vallès són Juan Martin, Eloi Peligro, Ramon Picas i Conrad Llauradó.   El bombers del parc d’Hospitalet de Llobregat Sergio Enrique Molina, David Aparicio, Damián López, Eduardo Gallardo, Raul José Santamaría i Alfons Lozano han rebut una felicitació per la professionalitat demostrada en un rescat molt complicat a l’interior d’un ascensor a l’Hospitalet de Llobregat, ascensor que presentava acumulació de fum a l’interior i alta temperatura.   A finals del mes de juliol passat, a Begues, un ensorrament per explosió en una casa va deixar atrapades diverses persones sota la runa, que van ser rescatades amb vida. En reconeixement a la gran actuació en el rescat d’aquestes víctimes, s’ha lliurat una felicitació també als bombers dels parcs de Begues i Gavà Salvador Benedicto, Ivan Piquer, Marc Segués, Xavier Ribes, Sergi Ribes i Francesc Juan.   A continuació, i en reconeixement a les tasques de rescat per socórrer una víctima que havia caigut al riu Llobregat, la següent felicitació ha estat lliurada al bomber del parc del Prat de Llobregat, Francesc Xavier Àlvarez   També en reconeixement a la implicació personal i la vàlua professional demostrada en socórrer una víctima que havia caigut al riu i havia estat arrossegat a una cavitat, han recollit una felicitació els bombers del parc de Martorell Ferran Marugan, Roger Ximenis, Edgar Alfons Arabia i Pantalió Madrid.   La darrera felicitació del matí ha estat per un servei que va tenir lloc la passada nit de Sant Joan, el 23 de juny, quan es va produir un incendi en un pis de Terrassa, en el qual malauradament hi va morir una dona i una altra persona patia ferides de caràcter greus. Per l’alt nivell de professionalitat demostrat per les dotacions desplaçades al sinistre s’ha lliurat una felicitació als bombers dels parcs de Terrassa, Viladecavalls, Matadepera, Sant Celoni, i efectius del GEM (Grup Emergències Mèdiques), Juan Fernández, Pere Joaquim Espejo, Casimiro Ramirez, Antoni Bayó, Lluís Martínez, Daniel Hernández, Mario Burgos, Josep Maria Argila, Ernesto Rosa, Àlex Blajot, Daniel Ariza, Ramon Gubianas, Óscar Franco, Francesc Campos i Jordi Bahamontes.   Medalles d’Honor   Finalment s’han lliurat les Medalles d’Honor que reconeixen aquells serveis excepcionals duts a terme per Bombers amb un alt grau de compromís, i professionalitat.   El febrer de l’any passat es va produir un accident de trànsit a l’Ametlla del Vallès. Tot i estar fora de servei, tres bombers voluntaris del parc de Sant Antoni de Vilamajor van actuar en l’accident i de forma altament professional van atendre el ferit, aturant l’hemorràgia a l’artèria femoral i van organitzar l’actuació fins a l’arribada del Sistema d’Emergències Mèdiques.   Cal destacar que les tres medalles pels bombers Marc Cerezo, José Manuel Ontiveros i Gustavo Gómez han estat lliurades, com a mostra de reconeixement als bombers, per la mateixa persona que va resultar ferida en aquest accident de trànsit.   Els bombers del parc de Vic i Torelló, Francesc Vázquez, Marc Serra, Carlos Conde i Josep Sales han estat distingits amb la medalla d’honor per un incendi d’habitatge a Roda de Ter, l’abril passat, en el qual diverses persones van quedar atrapades pel foc.   Els bombers guardonats van rescatar dos nens i el seu pare, en primer lloc, i tot seguit a la resta de persones, en una actuació amb un alt nivell de professionalitat i compromís.   També s’ha lliurat una medalla d’honor, en reconeixement a la seva actuació en un incendi d’habitatge a Gironella, en el qual va rescatar una senyora de l’interior del pis incendiat, abans de l’arribada de la resta de dotacions de Bombers, al bomber del parc de Berga, Toribi Cozar.   La següent medalla d’honor s’ha atorgat a Albert Capeta, un bomber del parc de Cerdanyola del Vallès que, estant fora de servei, va assistir i remuntar una aturada càrdiorespiratòria a un ciclista que estava al terra, a Cerdanyola del Vallès.   Els bombers Antoni Méndez i Daniel Solé, dels GRAE (Grup d’Actuacions Especials) han recollit la medalla per la professionalitat demostrada en un greu accident d’snowboard. Tot i estar fora de servei, i abans de l’arribada dels efectius dels GRAE van assistir l’accident, en un dia amb una situació meteorològica molt adversa. Gràcies a la seva actuació, van evitar conseqüències medul·lars a la víctima.   L’abril passat, a Horta de Sant Joan, es va produir un incendi a la cuina d’un restaurant. El bomber del parc de Gandesa, Joan Mora, que estava fora de servei, va fer una excel·lent primera actuació, evacuant les persones que hi havia a l’interior i iniciant l’extinció del foc abans de l’arribada de les dotacions de Bombers. És per això que se li ha reconegut la seva actuació amb una medalla d’honor,   En reconeixement a la trajectòria professional, a la seva dedicació i implicació amb l’Àrea GRAE a la Regió de Girona s’ha distingit amb una medalla d’honor a Francesc Carola, fins fa poc cap dels GRAE i del parc de Camprodon.   La següent medalla d’honor ha estat per Xavier Sentís, un bomber del parc de Lleida que, fora de servei, va atendre un nen de 12 anys que va perdre la consciència a causa d’un violent xoc en un partit de futbol. Amb la seva actuació, va aconseguir estabilitzar el nen fins a l’arribada del SEM.   I la darrera medalla d’honor d’argent d’avui s’ha lliurat als bombers dels parcs d’Agramunt, Mollerussa, Balaguer, Lleida i efectius dels GRAE, Tomàs Zapata, Andreu Motos, Jordi Guixé, Xavier Soro i Ramon Escudé per la seva actuació, el passat 3 de novembre, en la inundació d’una residència geriàtrica a Agramunt. Quatre dones grans hi van perdre la vida i cinc van poder ser rescatades a temps gràcies a la tasca dels bombers que s’hi havien desplaçat.

Summary: Jané defensa la tasca dels Bombers de la Generalitat i es compromet a dotar el cos de més recursos


El Departament d'Agricultura aposta per posposar l'ampliació de la Denominació d'Origen Garrigues fins que es trobi el consens necessari al territori. El Consell Regulador la defensa com una aposta de futur mentre que la Unió de Pagesos considera que suposarà un empitjorament de la qualitat de l'oli i només beneficiarà inversors aliens al sector. De la polèmica n'ha parlat aquest diumenge el conseller en funcions, Jordi Ciuraneta, de visita a la fira de l'oli dels Torms, a les Garrigues. Segons el conseller, prèviament a una expansió cal enfortir i consolidar l'estructura actual.  L'ampliació que ha demanat el consell regulador de la DOP Garrigues suposa duplicar la zona geogràfica de producció, que superaria les 330.000 hectàrees i abastaria també les comarques del Pla d'Urgell, la Segarra i la Noguera. A més, es preveu que l'oli comercialitzat amb aquesta marca pugui ser simplement ‘oli verge’ en comptes d'exigir que sigui de categoria ‘verge extra’ com fins ara. Es dóna la circumstància que hi ha una quantitat significativa de productors dins l'àrea actual de producció que es neguen a operar dins els paràmetres de la DOP, com per exemple la cooperativa dels Torms, on consideren que el sobrecost que els suposa no els compensa. Davant d'aquesta situació, el conseller Ciuraneta creu que cal un debat a fons abans de pensar en ampliacions. Aquest dilluns acaba el termini per presentar al·legacions a la sol·licitud d'ampliació de la DOP que tramita inicialment el Departament d’Agricultura. Al final és Brussel·les l'organisme que acaba donant el vist-i-plau definitiu a aquest tipus de modificacions. En una roda de premsa divendres passat Unió de Pagesos va titllar de "disbarat" la proposta de modificació de la DOP perquè suposarà, asseguren, un "retrocés en la qualitat de l'oli” que es comercialitza amb aquesta marca i afavorirà inversors aliens al sector en detriment de les plantacions tradicionals. Per això el sindicat ha presentat al·legacions a la sol·licitud que està tramitant el Departament d'Agricultura. També argumenten que als nous territoris que s'inclouen a l'ampliació la presència de l'olivera és inexistent o molt residual i la seva incorporació desvirtuaria el fet que una Denominació d'Origen vagi lligada a les característiques pròpies d'un territori. Els dirigents dels sindicat creuen que darrera d'aquestes modificacions hi ha "molts interessos", entre els quals els de grans corporacions que estan interessades a fer plantacions d'olivera a les noves zones de regadiu. A més, també recordaven al Departament que en els últims anys han hi ha hagut molta inversió pública per millorar la qualitat de l'oli que surt dels molins de la DOP Garrigues i que, per tant, "no tindria sentit que ara el Govern donés el vist-i-plau a una rebaixa d'aquesta qualitat". Ara el Departament d'Agricultura haurà de resoldre les al·legacions però serà Brussel·les qui haurà d'acabar de donar llum verda o no a la sol·licitud de modificació de la DOP.   Els arguments de la DOP   El president de la DOP, Joan Segura, defensa que l’ampliació és una aposta de futur a favor de les cooperatives, sobretot de les més petites. Segons Segura, es tracta d’assegurar que els joves puguin ampliar les seves finques i puguin treure profit de les noves zones de regadiu, especialment del Segarra-Garrigues. A més, també argumenta que permetrà sumar nous socis i que les cooperatives que ara no ho poden fer podran integrar tota la seva producció al si de Denominació d'Origen, tant si és de categoria verge extra com només verge. Sobre la qüestió de la qualitat, president de la DOP assegura que "no s'ha d'enganyar el consumidor i si un any l'oli és de categoria inferior es posa verge i no verge extra, i no passa res, s'ha de dir la veritat".   Per Joan Segura, els arguments d'UP "no s'aguanten per enlloc" i ha atribuït les crítiques a una "guerra històrica" del sindicat contra la DOP Garrigues "des que van perdre les eleccions al consell regulador". Recorda que la DOP Siurana "abasta des del Penedès a Flix, territoris que no tenen res a veure" i també té la qualitat 'verge' al seu plec de condicions "i en aquest cas no es queixen ni diuen res".

Summary: Ciuraneta aposta per buscar el consens del territori abans de tirar endavant l'ampliació de la DOP Garrigues


Els tres detinguts per la pallissa mortal a un jove italià de 22 anys en una discoteca de Lloret de Mar (Selva) han passat a disposició del Jutjat d'Instrucció en funcions de guàrdia de Blanes aquest dilluns a la tarda.  A un quart de cinc han entrat a les instal·lacions per declarar davant del jutge. Ho faran en presència dels tres advocats que els assisteixen i el de l'establiment d'oci, Joaquim Boadas, que s'ha personat com acusació particular. Els detinguts, de nacionalitat russa i residents a França, van agredir al jove en una baralla que es va iniciar a l'interior del local i després de ser expulsats pel personal del centre. Els Mossos els van localitzar poc després al passeig marítim de la població i els van detenir acusats d'un delicte d'homicidi.

Summary: Passen a disposició judicial els tres detinguts per matar un noi italià de 22 anys en una discoteca de Lloret de Mar


Centenars de serveis d'emergència de París continuen treballant per controlar l'incendi de Notre-Dame, que s'ha declarat aquesta tarda i que ja ha esfondrat l'agulla central de la Catedral de Notre-Dame –de prop d'un centenar de metres- i que també ha fet caure'n el sostre. Segons recull la premsa francesa, el bombers "no estan segurs de poder aturar la propagació del foc". El cos està utilitzant "tots els mitjans possibles" a excepció dels avions que bombardegen aigua, "tècnicament inadequats" per extingir aquests tipus de focs perquè podrien provocar el "col·lapse de tota l'estructura de la catedral", segons ha informat la Direcció General de Seguretat Civil i la Gestió de Crisis.  Segons aquests serveis, un "helicòpter o un avió, el pes de l'aigua i la intensitat de la caiguda a baixa alçada" podrien debilitar l'estructura de la catedral gòtica, icona de la capital francesa, i causar danys col·laterals en edificis propers. De fet, el mateix president americà, Donald Trump, havia demanat fer ús d'aquests vehicles per extingir el foc. El president francès, Emmanuel Macron, i l'alcaldessa de París, Anne Hidalgo, s'han desplaçat fins a la zona per fer seguiment de les tasques d'extinció del foc des del lloc dels fets.  El foc s'ha iniciat aquesta tarda a quarts de set i les imatges de la zona mostren una gran columna de fum i flames a la zona de les torres de l'emblemàtic monument històric parisenc, que rep milions de visitants cada any.  La policia de París ha fet una piulada demanat a la gent que eviti la zona de la catedral de Notre-Dame i facilitin el pas dels bombers i els equips d'emergència. Segons el portaveu de la catedral, citat per la premsa francesa, l'incendi ha començat a les 18.50 hores.

Summary: Els bombers francesos "no estan segurs" de poder aturar la propagació de l'incendi a Notre-Dame


L'institut Narcís Monturiol de Figueres oferirà el curs 2018-2019 un cicle formatiu de grau mitjà d'electromecànica de vehicles automòbils orientat a les motocicletes. El curs, que comptarà amb 132 hores de formació, busca atendre la demanda del sector de la zona per cobrir la mà d'obra especialitzada en aquest sector. El centre ha acollit aquest dimarts la signatura del conveni, en el qual ha participat l'Ajuntament de la ciutat, l'inspector del Departament d'Ensenyament, Xavier Barranco, i representants de les empreses col·laboradores com Rieju, Volta Motornikes, Tecnimoto, Olympia i Bluebikes, que oferiran espai i tutorització de les hores de pràctiques, a més de formació al mateix institut. Barranco ha assegurat que el projecte demostra la "voluntat" de Figueres de ser "capital en formació i generadora de noves oportunitat per al jovent". A més, s'ha mostrat convençut que el teixit industrial de la ciutat i de la comarca "notarà un creixement qualitatiu exponencial".

Summary: L'institut Monturiol de Figueres oferirà un cicle formatiu de grau mitjà d'electromecànica orientat a motocicletes


La venda de cotxes aquest 28 de desembre ja ha superat el milió d’unitats en l’acumulat de l’any, quan encara queda l’última setmana de l’any de concessionaris oberts al públic, segons dades facilitades per l'Associació Espanyola de Fabricants d'Automòbils i Camions (Anfac). L’objectiu per aquest any de la patronal és comercialitzar a l’estat espanyol 1,035 milions de vehicles turismes i superar d’aquesta manera la xifra mítica d’un milió d’unitats que no es superava des de l’any 2008, just al començament de la crisi. El ritme de vendes aquest mes de desembre manté un creixement del 10% en relació amb les vendes de l’any passat i en l’acumulat de l’any l’increment de les vendes se situa en el 21%.  Un portaveu d’Anfac ha destacat que quan encara queda una setmana per tancar l’exercici econòmic del 2015, les vendes de turismes ja han revistat el milió d’unitats en l’acumulat de l’any, una xifra que no es donava des de l’any 2008.  En el mercat espanyol, les vendes acumulades els onze primers mesos de l'any s'enfilaven fins a les 945.623 unitats, la millor xifra dels últims 4 anys i una xifra de vendes que superava en un 20,9% les vendes dels primers onze mesos de l'any passat.  Anfac va destacar que amb aquest acumulat fins el mes de novembre es compliria sens dubte l'objectiu que s’havia marcat d'arribar a un milió de vendes de vehicles turismes en el mercat espanyol al tancar l'exercici del 2015.  La patronal dels fabricants d'automòbils amb plantes de producció a l'estat espanyol destaca que el recent anunci del govern espanyol d'allargar fins el 2016 el romanent del Pla Pive-8 ''donarà un impuls al mercat de turismes en la primera part de l'any i ajudarà a mantenir l'activitat en el sector''. A més del pla PIVE 8 destinat a particulars, la reactivació de l’economia està ajudant a la compra activa de les empreses que aprofiten el bon moment de l’economia per renovar les seves flotes, cosa que es tradueix amb un increment de les vendes.

Summary: La venda de cotxes aquest 2015 ja supera el milió d’unitats quan encara queda una setmana de tancar l’any


El nombre de pernoctacions contractades en hotels de Catalunya en el transcurs del mes d'octubre es va situar en 4.559.039 nits, cosa que suposa un descens del 2,69% en relació amb l'octubre de l'any passat, segons les xifres oficials publicades aquest dijous per l'institut d'estadística espanyol. Aquest lleuger descens de l'ocupació coincideix amb la crisi política viscuda a Catalunya després de l'1-O. Després del rècord viscut l'octubre del 2016, el desè mes del 2017 ha registrat les segones millors dades de la sèrie històrica de l'INE, que va començar el 1999. La caiguda de les pernoctacions s'explica per una disminució del 2,92% de les nits contractades per turistes estrangers, 101.419 nits menys, i un retrocés del 2% de les pernoctacions dels residents espanyols, 24.830 nits menys. Les xifres oficials de l'Institut Nacional d'Estadística indiquen que el nombre de viatgers que van entrar en algunes de les recepcions d'hotels de Catalunya es va situar en 1.654.341 persones, cosa que suposa 76.656 clients menys que l'octubre de l'any passat, el 4,43% menys.   Tot i aquesta caiguda, les dades d'aquest mes d'octubre en termes de viatgers absoluts són en aquest mes les segones millors de la història de la xarxa d'hotels de Catalunya, només per rere de les xifres registrades a l'octubre del 2016 que ara per ara són les millors d'un mes d'octubre.   Els clients residents a l'estat espanyol van sumar 591.245 persones a l'octubre, 36.899 persones menys que el mateix mes de l'any passat, el 5,87% menys.   En relació amb el nombre de clients estrangers, a l'octubre es va situar en 1.063.095 persones, 39.758 menys que a l'octubre de l'any passat, el 3,6% menys. Les xifres de turistes estrangers en hotels d'aquest mes d'octubre són en aquest mes les segones millors de la història.   El nombre de pernoctacions a l'octubre que van contractar aquests viatgers (1.654.341) es va situar en 4.559.039 nits, la segona millor xifra en un mes d'octubre de la història, tot i que suposa una caiguda de 126.248 nits menys que a l'octubre de l'any passat, el 2,69% menys. Les xifres de pernoctacions del mes d'octubre del 2016 són avui per avui les millors en aquest mes que registra la sèrie històrica (4.685.287 nits).   La caiguda de les pernoctacions s'explica tant pel comportament dels residents espanyols com els estrangers. Així, el nombre de nits contractades per residents espanyols en hotels catalans a l'octubre es va situar en 1.191.383 pernoctacions, 24.830 nits menys a l'octubre de l'any passat, el 2% menys. Es tracta del tercer millor mes d'octubre d'ocupació de turistes espanyols en hotels catalans en un mes d'octubre, després del rècord de l'octubre del 2016 i de les registrades l'any 2010.     Les pernoctacions hoteleres a l'octubre per part de clients estrangers es va situar en 3.367.655 pernoctacions, 101.419 nits menys que a l'octubre del 2016, el 2,92% menys. L'ocupació en hotels catalans per part de turistes estrangers és la segona millor en un mes d'octubre des que comença la sèrie històrica de l'INE.   Per demarcacions, les pernoctacions cauen a tots els territoris menys a Tarragona on es registra un nou rècord de pernoctacions en un mes d'octubre, gràcies al bon comportament dels turistes estrangers, que registren també un nou sostre en pernoctacions en un mes d'octubre.   Les pernoctacions cauen un 3,3% a Barcelona   A Barcelona, el nombre de pernoctacions es va situar a l'octubre en 2.722.020 nits, cosa que suposa 93.123 nits menys que a l'octubre de l'any passat, el 3,31% menys. Després de l'octubre de l'any passat, es tracte del millor mes d'octubre de la història en la demarcació de Barcelona.   El nombre de residents espanyols que van pernoctar en un hotel a la demarcació de Barcelona va sumar 571.681 nits, 1.738 nits menys que a l'octubre de l'any passat, el 0,30% menys. El segon millor mes d'octubre en pernoctacions de residents espanyols a Barcelona per rere de l'octubre del 2016.   En relació amb els estrangers que van pernoctar a l'octubre en hotels de la demarcació de Barcelona es va situar en 2.150.340 nits, 91.384 pernoctacions menys que a l'octubre de l'any passat, el 4,08% menys. Amb aquestes xifres, Barcelona registre també el millor segon mes d'octubre de la història per rere de l'octubre de l'any passat en nombre de pernoctacions d'estrangers (2.241.724).   Les pernoctacions a Girona retrocedeixen un 8,8%   A Girona, el nombre total de pernoctacions es va situar en 913.285 nits, 88.473 pernoctacions menys que a l'octubre de l'any passat, el 8,83% menys. Tot i aquesta caiguda, Girona registre el tercer millor mes d'octubre de la història després del rècord en pernoctacions obtingut l'octubre de l'any passat (1.001.758 nits) i després de l'octubre del 2015 (929.144 nits).   Les nits contractades per espanyols en hotels de Girona a l'octubre es va situar en 232.555 pernoctacions, cosa que suposa 21.161 nits menys que a l'octubre de l'any passat, el 8,34% menys.   En relació amb les pernoctacions a Girona per part dels estrangers a l'octubre, la xifra final es va situar en 680.730 nits, cosa que suposa 67.311 pernoctacions menys que a l'octubre de l'any passat, el 9% menys.   Comportament pla a Lleida   A Lleida, el nombre de pernoctacions a l'octubre es va situar en 107.590 nits, cosa que suposa gairebé un comportament pla en relació amb l'octubre de l'any passat, només una petita davallada de 363 nits, el 0,3% menys.   El residents a l'estat espanyol van sumar un total de 92.090 nits en hotels de Lleida a l'octubre, cosa que suposa 1.147 nits més que el mateix mes de l'any passat, l'1,26% més.   En relació amb el nombre de nits contractades per estrangers en hotels de la demarcació de Lleida el seu nombre va sumar 15.500 nits, 1.511 pernoctacions menys que a l'octubre de l'any passat, el 8,88% menys.   Els estrangers fan créixer les pernoctacions a Tarragona   Finalment, a Tarragona, el nombre de pernoctacions es va situar a l'octubre en 816.143 nits, cosa que suposa 55.709 pernoctacions més que l'octubre de l'any passat, el 7,33% més. Amb aquestes xifres, Tarragona obté un nou rècord de pernoctacions en un mes d'octubre.   Aquest increment de pernoctacions a Tarragona s'explica per un fort increment de les nits contractades per estrangers que es va situar en 521.085 nits, 58.787 pernoctacions més, el 12,72% més i que suposa fixar un nou rècord de pernoctacions de clients estrangers en hotels tarragonins.   En relació amb les nits contractades per clients residents a l'estat espanyol, el nombre de pernoctacions es va situar en 295.058 nits, 3.077 menys que a l'octubre de l'any passat, l'1,03% menys.      RevPar   El RevPar o rendiment per habitació disponible en els hotels de Catalunya es van situar en 63,22 euros per habitació, amb una caiguda de 2,84 euros en relació amb l'octubre de l'any passat, cosa que suposa el tercer millor indicador de rendibilitat en concret en el mes d'octubre dels hotels espanyols per rere de Canàries (85,37 euros) i la Comunitat de Madrid (75,86 euros)    Les pernoctacions augmenten l'1% a l'Estat   En el mes d'octubre, el nombre de pernoctacions en el conjunt de l'estat espanyol es va situar en 30.936.781 nits, cosa que suposa l'1,1% més que a l'octubre de l'any passat. Les pernoctacions de residents a l'estat espanyol van caure a l'octubre un 2,2% mentre que les nits contractades pels estrangers es van incrementar el 2,6% en relació amb l'octubre del 2016.

Summary: L'ocupació hotelera cau un 2,7% a l'octubre però obté les segones millors dades de la història en aquest mes


Un tercer establiment també ha resultat afectat pel fum ACN La Jonquera.-Dues botigues de roba de la Jonquera, a l’Alt Empordà, han acabat calcinades aquesta passada matinada en dos incendis que s’han produït als números 24 i 29, a banda i banda del carrer Doctor Subirós d’aquesta localitat, una de les principals vies cèntriques d’aquest municipi. Els Bombers de la Generalitat han rebut l’avís pels volts de tres quarts de tres de la matinada i fins al lloc s’han desplaçat onze dotacions que han aconseguit extingir les flames en unes tres hores. En el moment de l’incident a dintre dels locals no hi havia cap persona. Un dels establiments disposava d’un habitatge a la primera planta mentre que l’altre només tenia planta baixa. Un tercer local del mateix carrer ha resultat afectat a causa de la gran fumarada. Pels volts de quarts de set de la matinada, els vehicles activats s’han anat retirant.

Summary: Cremen dues botigues de roba a La Jonquera


El president dels Estats Units, Donald Trump, s'ha convertit aquest diumenge al matí en el primer dirigent nord-americà que trepitja territori de Corea del Nord. En un fet sense precedents, Trump ha creuat la frontera en el marc d'una reunió amb el dictador nord-coreà, Kim Jong-un, amb qui ha tingut un trobada carregada de simbolisme a la zona desmilitaritzada i destinada a reactivar el diàleg entre les dues Corees. Segons han informat agències internacionals, Trump ha convidat el dictador nord-coreà a visitar "ara mateix" la Casa Blanca. Des de la cimera del G20 a Osaka, el president estatunidenc va dir aquest dissabte que "no tindria cap problema" en creuar la frontera entre les dues Corees si finalment es reunia amb Kim Jong-un, i inclús va expressar sentir-se "còmode" amb el fet.  Trump ha arribat a la zona desmilitaritzada acompanyat del president de Corea del Sud, Moon Jae-in. En tot moment han mostrat bona sintonia i han qualificat la trobada "d'històrica". Trump és el primer dirigent dels Estats Units que creua la línia divisòria des que va començar la guerra entre les dues Corees fa set dècades.  Trump reclama al règim comunista un compromís ferm amb el programa de desnuclearització, de fi dels míssils, d'armes químiques i biològiques, però Pyongyang demana a canvi que s'aixequin les sancions econòmiques.

Summary: Trump es converteix en el primer president dels Estats Units que trepitja Corea del Nord


El secretari general de Comissions Obreres a Catalunya, Javier Pacheco, ha pressionat les forces independentistes, i especialment a ERC, perquè facilitin la investidura del president del govern espanyol en funcions, Pedro Sánchez per combatre les polítiques recentralitzadores i frenar la ultradreta i ha considerat que "cap pacte és gratuït". "Entenc que les forces d'esquerres de qualsevol signe i especialment ERC han de facilitar el govern en les properes setmanes per obrir les portes de les llibertats democràtiques i tancar les del retorn d'una Espanya uniforme i excloent de les diversitats", ha dit en un esmorzar informatiu de Fòrum Europa Tribuna Catalunya. Alhora, Pacheco s'ha fet ressò de l'informe d'Amnistia Internacional i ha reclamat la "imprescindible" llibertat dels presos independentistes condemnats pel Tribunal Suprem "per justícia" i també per "utilitat" perquè són "interlocutors necessaris" per resoldre el conflicte polític a Catalunya. El secretari general de CCOO també ha demanat la convocatòria "urgent" d'eleccions a Catalunya i l'aprovació, un cop format el nou Parlament, d'uns nous pressupostos.  Segons Pacheco, per "sortir del bloqueig" i formar una taula de negociació que resolgui el conflicte polític a Catalunya amb "legitimitat" calen uns nous sufragis perquè el Govern té capacitat d'actuació "esgotada".  Un cop constituïts tots dos governs es podria formar una comissió negociadora legitimada que analitzi diferents sistemes territorials i que acabi amb un referèndum "sigui a Catalunya o a tot l'Estat", ha dit.

Summary: Pacheco pressiona ERC perquè "faciliti" un govern de Sánchez i eviti el retorn "d'una Espanya uniforme"


Els Mossos d'Esquadra van detenir entre els passats dies 5 i 7 de juliol quatre persones acusades d'haver comès vint delictes de robatori amb força a l'interior d'habitatges del Baix Ebre. La majoria d'immobles afectats són segones residències de les localitats de Roquetes i Alfara de Carles. Els detinguts són tres homes d'entre 22 i 25 anys i una menor d'edat, tots de nacionalitat espanyola i veïns de Roquetes (Baix Ebre) i Santa Bàrbara (Montsià). Entre el 31 de maig i el 7 de juny d'enguany els Mossos d'Esquadra van tenir coneixement d'una vintena de robatoris a domicilis de segona residència ubicats principalment en dues zones del Baix Ebre. Una primera comprendria les partides del Galatxo, Parellades i Terrapico del municipi de Roquetes i la segona, als Ports dins del terme municipal d'Alfara de Carles.   Els autors d'aquests robatoris accedien a l'interior dels habitatges mitjançant el forçament del accessos i sostreien principalment aparells d'electrònica, televisors, consoles de videojocs i tot allò que poguessin vendre fàcilment en el mercat d'objectes usats.   La investigació va concloure la setmana passada amb la detenció de quatre persones com  a presumptes responsables dels robatoris. També s'han recuperat una gran part dels objectes sostrets, alguns dels quals encara estaven en possessió dels detinguts i d'altres que havien estat venuts en establiments de compravenda de segona mà. Una part dels objectes recuperats ja han estat retornats als seus legítims propietaris, mentre que es continuen les gestions per tal de poder localitzar la resta d'efectes sostrets.   Els tres detinguts majors van passar a disposició del jutjat d'instrucció de guàrdia de Tortosa, que va decretar presó per dos d'ells mentre que el tercer va quedar en llibertat amb càrrecs. La menor detinguda va quedar en llibertat amb l'obligació de comparèixer davant la Fiscalia de Menors quan sigui requerida.

Summary: Quatre detinguts per cometre vint robatoris amb força en habitatges del Baix Ebre


Columna publica la nova novel·la de la saga 'Stranger Things' 'Tenebres a la ciutat' d'Adam Christopher, que té al cap Jim Hooper com a protagonista. La publicació arriba poc abans de l'estrena de la tercera temporada de la sèrie original de Netflix que tindrà lloc el 4 de juliol. En aquesta història, Jim Hopper revela secrets molt ben guardats a l'Onze sobre la seva vida de detectiu de policia a Nova York. Columna ja havia publicat a primera novel·la oficial basada en l’exitosa sèrie amb el títol 'Ments perilloses'.   'Tenebres a la ciutat' se situa per una banda a Hawkins el 1984 per Nadal amb l'Onze vivint amb Jim Hooper. Ella descobrirà una caixa amagada del cap que li generaran molts dubtes i Hooper es veurà obligat a parlar-li del seu passat i del seu darrer gran cas a Nova York. La història viatjarà fins a Nova York l'any 1977 amb en Hooper que intentarà refer la seva vida després de tornar de Vietnam.

Summary: Columna publica la novel·la de la saga 'Stranger Things' 'Tenebres a la ciutat' amb el cap Jim Hooper com a protagonista